text: [{"text_idx": "#000000", "text": "Forsi\u0301\u00f0aSo\u0301lorkaHitapumpurSolei\u00f0is virka hitapumpurRoknarinMa\u0301tingarS\u00f8gurOfta settir spurningarUm orka.foSamband"}, {"text_idx": "#000001", "text": "Ein so\u0301lorkuskipan er ri\u0301muliga eindf\u00f8ld skipan vi\u00f0 n\u00f8krum tunnum fl\u00f8tum panelum, sum so\u0301lin ski\u0301nur a\u0301. Panelini framlei\u00f0a javnstreym og tveir ledningar f\u00f8ra streymin til eitt to\u0301l, kalla ein invertari, sum er bundin i\u0301 el-ma\u0301larin i\u0301 hu\u0301sinum. Invertarin umsetur javnstreymin fra\u0301 panelunum til veksilstreym sum kann fara beint i\u0301 elskipanina i\u0301 hu\u0301sinum. So kann hu\u0301si\u00f0 bru\u0301ka streymin sja\u0301lvt og lata avlopi\u00f0 u\u0301t a\u0301 neti\u00f0 hja\u0301 SEV."}, {"text_idx": "#000002", "text": "A\u0301 myndina omanfyri si\u0301ggja vit el-framlei\u00f0sluna i\u0301 F\u00f8royum hv\u00f8nn dag i\u0301 a\u0301rinum. Ta\u00f0 gr\u00f8na er vindorka, ta\u00f0 bla\u0301a vatnorka og ta\u00f0 rey\u00f0a er el-framlei\u00f0sla u\u0301r olju. Hetta er 2014, ta\u0301 vindmyllulundin omanfyri Havnina komu inn i\u0301 skipanina og vit si\u0301ggja hvussu go\u0301\u00f0an mun hon ger fra september og frameftir. Myndin vi\u0301sir okkum, at vit kla\u0301ra okkum mestsum bara vi\u00f0 vind og vatn um veturin, men um summari\u00f0 bru\u0301ka vit no\u0301gva olju. Vit kundu heilt einfalt ynskt okkum meira vind og regn um summari\u00f0 i\u0301 F\u00f8royum. Ta\u00f0 eru kanska ikki \u00f8ll samd i\u0301 hesum, men i\u0301 el-orku h\u00f8pi er ta\u00f0 so."}, {"text_idx": "#000003", "text": "Vit vita, at so\u0301lin ski\u0301nur mest um summari\u00f0 og ti\u0301 er n\u00e6rliggjandi at hugsa, at kanska kann so\u0301lin bru\u0301kast fyri at sleppa av vi\u00f0 eitt sindur av olju um summari\u00f0. Men hvussu a\u0301li\u0301tandi er so\u0301lorkan? So\u0301lin kemur upp i\u0301 eysti, stendur h\u00e6gst um middagsleiti\u00f0, no\u0301gv h\u00e6gri um summari enn um veturin, og fer ni\u00f0ur i\u0301 vestri \u2013 ta\u00f0 er minst li\u0301ka a\u0301li\u0301tandi sum AMEN i\u0301 kirkjuni. Men ein o\u0301vissa er hvussu no\u0301gv sky\u0301ggini for\u00f0a so\u0301lini."}, {"text_idx": "#000004", "text": "Eina a\u0301bending kunnu vit fa\u0301a vi\u00f0 ma\u0301ldum so\u0301lti\u0301mum i\u0301 Havn, sum vi\u0301st a\u0301 myndina omanfyri \u2013 og ta\u00f0 er ri\u0301muliga st\u00f8\u00f0ugt fra\u0301 a\u0301r til a\u0301r. DMI sigur sma\u0301ar 900 ti\u0301mar um a\u0301ri\u00f0 +- um 15%, so hetta er avgj\u00f8rt naka\u00f0 vi\u00f0 kunnu rokna\u00f0 vi\u00f0. Eitt sindur fleiri so\u0301lti\u0301mar tey seinnu a\u0301rati\u0301ggjuni enn ti\u0301\u00f0ina frammanundin."}, {"text_idx": "#000005", "text": "So\u0301lorkuskipanir eru longu at finna i\u0301 F\u00f8royum"}, {"text_idx": "#000006", "text": "So\u0301lorkuskipanin a\u0301 Tannl\u00e6knami\u00f0st\u00f8\u00f0uni i\u0301 To\u0301rshavn"}, {"text_idx": "#000007", "text": "Skipanin vit si\u0301ggja a\u0301 myndina omanfyri er ri\u0301muliga sto\u0301r og er sett upp a\u0301 Tannl\u00e6knami\u00f0st\u00f8\u00f0ini i\u0301 Havn. Her eru 48 panel, sum hv\u00f8rt er 260W, i\u0301alt 12,5 kWp. Tey sum hava a\u0301huga kunnu fa\u0301a s\u00e6r eina App a\u0301 telefonina og si\u0301ggja hvussu no\u0301gv skipanin framlei\u00f0ir."}, {"text_idx": "#000008", "text": "A\u0301 myndina ni\u00f0undir si\u0301ggja vit eina enn st\u00f8rri skipan, sum SEV hevur sett upp i\u0301 Sumba. I\u0301 2019 blivu ikki f\u00e6rri enn 768 panel sett upp. Hetta svarar til a\u0301rsfo\u0301rbru\u0301ki hja\u0301 umlei\u00f0is 40 sethusum. Panelini liggja r\u00e6ttuliga sl\u00f8tt, og venda i\u0301 Eyst og Vest. Ta\u00f0 er ey\u00f0vita at fyri at framlei\u00f0a sum mest, skulu so\u0301lpanelini venda so beint mo\u0301ti har so\u0301lin er mest, ta\u00f0 vil siga i\u0301 beinan sunnan og vi\u00f0 ho\u0301skandi halli, sum i\u0301 F\u00f8royum er go\u0301\u00f0ar 40\u00b0. SEV valdi Eyst og Vest fyri ikki at fa\u0301a ein topp i\u0301 framlei\u00f0slu a\u0301 middegi men heldur spja\u00f0a framlei\u00f0sluna so javnt u\u0301t yvir dagin sum gj\u00f8rligt. Vit a\u0301 Umhv\u00f8rvisstovuni hildu to\u0301 ta\u00f0 ver\u00f0a a\u0301hugavert at samanli\u0301kna vi\u00f0 optimala framlei\u00f0lsu og heittu a\u0301 SEV um at seta n\u00f8kur panel upp, sum vendu su\u00f0ureftir. Hetta vo\u0301r\u00f0u teir vi\u00f0 uppa\u0301 og i\u0301 2020 blivu 60 panel sett upp su\u00f0ureftir vi\u00f0 ymiskum halli."}, {"text_idx": "#000009", "text": "Panelini eyst-vest: 768, tilsamans 242 kW, 15\u00b0 hall"}, {"text_idx": "#000010", "text": "Panelini su\u00f0ureftir framlei\u00f0a go\u0301\u00f0ar 800 kWh fyri hv\u00f8rt innstaler\u00f0a kW, sum er 18-19% meira enn tey sum venda Eyst og Vest."}, {"text_idx": "#000011", "text": "Eitt anna\u00f0 d\u00f8mi er u\u0301r To\u0301rshavnar kommuna, sum eisini er vi\u00f0 uppa\u0301 at royna so\u0301lorku. A\u0301 myndina ni\u00f0undir si\u0301ggja vit taki\u00f0 a\u0301 dagstovninum So\u0301lareyga i\u0301 Havn, har umlei\u00f0 16 kWp eru sett upp. Hesi venda n\u00e6stan i\u0301 beinan sunnan. Li\u0301knandi skipanir eru a\u0301 dagstovninum a\u0301 Velbasta\u00f0 og a\u0301 sku\u0301lanum i\u0301 No\u0301lsoy. Hesar skipanir hava to\u0301 bara 11kW invertara. Ta\u00f0 er maksimum st\u00f8dd sum SEV loyvir, um bygningur skal kunna bru\u0301ka orkuna sja\u0301lvur og lata rest til SEV."}, {"text_idx": "#000013", "text": "Ein skipan vit sja\u0301lvi hava sett upp i\u0301 2018, liggur a\u0301 takinum a\u0301 Umhv\u00f8rvisstovuni. Har eru tvey sl\u00f8g, monokristalin og polykristalin, i\u0301alt 11kWp. Vit valdu tvey sl\u00f8g, ti\u0301 um hetta mundi var kjak um hvat rigga\u00f0i best i\u0301 F\u00f8royum. Mono var sagt at rigga best til beinlei\u00f0is so\u0301larljo\u0301s og poly skuldi vera best til diffust ljo\u0301st. Royndirnar hja\u0301 okkum vi\u0301sa ikki tann sto\u0301ra munin. Hendan skipanin kosta\u00f0i go\u0301\u00f0ar 74.000 kr i\u0301 tilfari og v\u00e6l yvir 100.000 kr ta\u0301 hon var uppsett."}, {"text_idx": "#000014", "text": "A\u0301 myndina si\u0301ggja vit tann besta dagin vit hava havt higartil, tann 23/6-2019. Hendan dagin framleiddi skipanin 82kWh. Vit si\u0301ggja try\u0301 dykk i\u0301 framlei\u00f0sluni \u2013 allarhelst li\u0301til sky\u0301ggj ein annars so\u0301lri\u0301kan dag. Vit si\u0301ggja at mono (bla\u0301tt) framlei\u00f0ir eitt sindur meir, men tey panelini vo\u0301ru v\u00e6l dy\u0301rari, so ta\u00f0 er hips sum haps hvat loysir seg best."}, {"text_idx": "#000015", "text": "Um vit hyggja eftir a\u0301rsframlei\u00f0sluni, so si\u0301ggja vit, at vit fa\u0301a mest i\u0301 mai og naka\u00f0 minni juni, juli og august, og at kalla slett onki um veturin i\u0301 december-januar. Tvs. vit framlei\u00f0a um summari\u00f0, ta\u0301 mest er bru\u0301k fyri ti\u0301 fyri at sleppa undan oljuni. Um vit telja saman a\u0301r fyri a\u0301r, so hava vit fingi\u00f0 i\u0301 2019 knappar 7.000 kWh, i\u0301 2020 7.500 kWh og a\u0301ri\u00f0 i\u0301 a\u0301r ver\u00f0ur mitt i\u0301millum um 7.200 kWh. Hesar kWh hava vit bru\u0301kt at kalla allar innanhy\u0301sis. Um vit so rokna\u00f0 hvat vit hava spart i\u0301 keypi av el fra\u0301 SEV ta\u0301 vit gjalda 1,48kr/kwh, so svarar ta\u00f0 til sma\u0301ar 11.000 kr hv\u00f8rt a\u0301r. Tvs. vit tjena skipanina innaftur efitir go\u0301\u00f0 10 a\u0301r. Ta\u00f0 ma\u0301 sigast at ver\u00f0a gott, ti\u0301 veitarar av so\u0301lorkuskipanum siga at panelini kunnu framlei\u00f0a 25-30 a\u0301r, onkur sigur 35 a\u0301r, uttan vikna sto\u0301rvegis."}, {"text_idx": "#000016", "text": "Um vit nu\u0301 hyggja eftir elny\u0301tsluni fyri 2021 si\u0301ggja vit, at hon er vaksin i\u0301 sto\u0301rum si\u0301\u00f0an hitapumpan var\u00f0 sett til i\u0301 mars \u201921. Men vit si\u0301ggja eisini, at nu\u0301 er betri pla\u0301ss fyri egnari framlei\u00f0slu u\u0301r so\u0301lorku og kanska ta\u00f0 kundi loyst seg at fingi\u00f0 enn fleiri so\u0301lpanelir og \u00f8kt um egna framlei\u00f0slu. Hetta var d\u00f8mi um so\u0301lorkuskipan a\u0301 ein sto\u0301rum bygningini. Nu\u0301 skulu vit hyggja eftir einum d\u00f8mi vi\u00f0 einum sethu\u0301sum."}, {"text_idx": "#000017", "text": "Hu\u0301si\u00f0 a\u0301 myndini hevur so\u0301lorkuskipan og hon var sett i\u0301 gongd i\u0301 septembur 2021. Takflatan vendur i\u0301 beinan sunnan. Tilsamans 16 panel eru sett upp, i\u0301alt go\u0301\u00f0 5kW og ta\u00f0 ver\u00f0ur bru\u0301kt 27m2 av takinum til ta\u00f0. Kvisturin ger eitt sindur fortre\u00f0, ti\u0301 hann skuggar naka\u00f0 um morgun og kv\u00f8ld. Hu\u0301si\u00f0 hevur hitapumpu og l\u00f8\u00f0ist\u00f8\u00f0 til elbil."}, {"text_idx": "#000018", "text": "Her er u\u0301rslit fra\u0301 skipanini leygardag 18 september 2021, tvs. eitt d\u00f8gn fra\u0301 kl 0 til kl 24. Ta\u00f0 rey\u00f0a er el sum er keypt fra\u0301 SEV me\u00f0an ta\u00f0 gr\u00f8na saman vi\u00f0 ti\u0301 gula er ta\u00f0 sum so\u0301lorkuskipanin hevur framleitt, ta\u00f0 gr\u00f8na er ta\u00f0 sum er bru\u0301kt innanhy\u0301sis og hevur minka\u00f0 um keyp fra\u0301 SEV og ta\u00f0 gula ta\u00f0 sum ikki var pla\u0301ss fyri men er fari u\u0301t a\u0301 neti\u00f0 hja\u0301 SEV. Vit si\u0301ggja toppar ymsasta\u00f0ir i\u0301 elny\u0301tsluni, ta\u00f0 kann vera ta\u0301 hitapumpan koyrir. So si\u0301ggja vit ein eitt sindur brei\u00f0ari topp um morginin um 8-9 ti\u0301\u00f0ini, ta\u00f0 man vera morgun drekka sum ve\u00f0rur ko\u0301ka\u00f0 og so aftur ein topp seint seinnapartin, sum er matger\u00f0. Vit si\u0301ggja li\u0301tla elny\u0301tslu fra\u0301 umlei\u00f0 kl 10 til kl 15:30 og ti\u0301 fer sto\u0301rur partur av so\u0301lframlei\u00f0sluni beinlei\u00f0is til SEV. Sja\u0301lvt um hendan leygardagurin var ein hampuligur so\u0301ldagur er ikki so sto\u0301r framlei\u00f0sla, ti\u0301 vit eru komin so lang u\u0301t a\u0301 ari\u00f0. Um hetta var ein ha\u0301summardagur vi\u00f0 so\u0301l, so h\u00f8vdu vit s\u00e6\u00f0 eitt sto\u0301rt gult \u00f8ki\u00f0, ti\u0301 ta\u00f0 mesta hev\u00f0i fari\u00f0 beint u\u0301t a\u0301 neti\u00f0 hja\u0301 SEV. Hendan skipanin er 5,36 KWp og vit eiga at rokna vi\u00f0 go\u0301\u00f0ar 4.000 kWh framlei\u00f0slu hv\u00f8rt a\u0301r. Um alt fer til egna ny\u0301tslu, tvs. at keyp fra\u0301 SEV minkar tilsvarandi, kann vir\u00f0i setast til go\u0301\u00f0ar 8.000kr hv\u00f8rt a\u0301r. Hinvegin, um ta\u00f0 mesta fer beint a\u0301 neti\u00f0 hja\u0301 SEV er vir\u00f0i bert um 4.000kr. Fyri at fa\u0301a l\u00f8nsemi i\u0301 eina ti\u0301li\u0301ka skipan er ta\u00f0 ti\u0301 avgerandi at flyta so no\u0301gv av elny\u0301tsluni til um dagin ta\u0301 so\u0301lin ski\u0301nur."}]